Eesti Vabariigi 90. aastapäeva pidulike sündmuste otseülekandeid saab vaadata ka ETV koduleheküljel www.etv.ee, uudisteportaalis www.etv24.ee ning venekeelses uudisteportaalis www.novosti.etv24.ee, kus koostöös Raadio 4ga jõuab Pärnu paraad huvilisteni venekeelse kommentaariga.    Eesti Televisioon vahendab otseülekannetena kaitsejõudude paraadi Pärnus, riigilipu heiskamist Toompeal, Vabariigi Presidendi vastuvõttu.    Lisaks on nädalavahetusel kavas palju temaatilisi saateid ja filme.    Indrek Treufeldti sari "11 000 aastat hiljem" on jõudnud kolmanda osani "Riigi mehed". Esmakordselt  jõuab eetrisse tsenseerimata, algne versioon filmist "Leelo", mis viib vaataja sajandale laulupeole 1969. aastal. Teemat arendab edasi dokumentaalfilm "Tuulepealsed leelod", vaadeldes kolme laulupeo jäädvustamist aastatel 1869, 1947 ja 1969. Pühapäeval näitab ETV lisaks tseremoniaalsetele pidustustele ka seda, kuidas rahvas oma riigi sünnipäeva tähistab, režissöör Elo Seliranna juhtimisel filmiti rahva pidusid Eestimaa eri paikades.    EV 90 programmi projektijuht Andres Kuusk ütles, et Eesti  Televisiooni ülesandeks on julgustada eestlasi uhkust tundma oma iseseisva riigi üle. Otseülekannete meeskonna jaoks on peamine, et vaataja saaks osa pidumeeleoludest. Nii paraadi kui Vabariigi Presidendi vastuvõtu otseülekannete kvaliteetse tulemuse nimel on kasutusel suur hulk eritehnikat.